Eiropas Parlamenta rezolūcija par situāciju Etiopijā attiecībā uz cilvēktiesībām



Oficiālais Vēstnesis 157 E , 06/07/2006 Lpp. 0495 - 0495



P6_TA(2005)0305 Etiopija Eiropas Parlamenta rezolūcija par situāciju Etiopijā attiecībā uz cilvēktiesībām Eiropas Parlaments, - ņemot vērā tā iepriekšējās rezolūcijas par Etiopiju, - ņemot vērā Reglamenta 115. panta 5. punktu, A. tā kā pēc 2005. gada 15.maija parlamenta vēlēšanu galīgo rezultātu paziņošanas 2005. gada 8. jūnijā notika protesta demonstrāciju apspiešana, lietojot rupju spēku (36 nogalinātie, vairāk nekā 100 ievainoto un vairāki tūkstoši apcietināto); B. tā kā Etiopijas likumi paredz, ka ikvienam aizturētajam 48 stundu laikā jānodrošina tikšanās ar tiesnesi; C. tā kā līdz šim vēlēšanu process noritēja bez īpašām sadursmēm un Etiopijas iedzīvotāju ticība demokrātijai izpaudās aptuveni 90 % balsstiesīgo piedaloties 2005. gada 15.maija vēlēšanās; D. tā kā Vēlēšanu komisijā iesniegtas 299 sūdzības par krāpšanos un tā nolēma uzsākt izmeklēšanu 135 vēlēšanu apgabalos; E. tā kā šīs izmeklēšanas rezultātā dažos vēlēšanu apgabalos varētu notikt atkārtota balsu skaitīšana vai pat atkārtotas vēlēšanas; F. tā kā 2005. gada 8. jūnijā, pēc tam 2005. gada 8. jūlijā paredzētā vēlēšanu rezultātu galīgā paziņošana, gaidot sūdzību izskatīšanas rezultātus, jāatceļ; G. tā kā 2005. gada augustā jānotiek balsošanai par 23 Somālijas reģiona deputātu ievēlēšanu; H. tā kā opozīcijas partiju vadītāji kopīgā 2005. gada 10. jūnija deklarācijā apņēmušies "risināt visas problēmas likumīgā un mierīgā veidā"; I. tā kā Etiopijas politiskā stabilitāte ir ļoti svarīga "Āfrikas Raga" valstīm, 1. nosoda bargās represijas pret civiliedzīvotājiem un opozīcijas līderiem un piekritējiem, kā arī vismaz 36 cilvēku nogalināšanu; 2. izsaka savu draudzību un atbalstu etiopiešu tautai un izsaka līdzjūtību upuru ģimenēm; 3. izsaka vēlmi, ka neatkarīga izmeklēšanas komisija noteiks atbildīgās personas par 2005. gada 8. jūnija notikumu traģisko gaitu un ka tās tiks nodotas tiesai; 4. prasa nepamatoti aizturēto žurnālistu un citu to personu atbrīvošanu, kā arī to, lai pret aizturētajām personām izturētos, strikti ievērojot Etiopijas likumus un konstitūciju, atbilstīgi starptautiskajiem juridiskajiem standartiem attiecībā uz cilvēktiesību ievērošanu; 5. atzinīgi vērtē neseno 4000 ieslodzīto atbrīvošanu, kā arī valdības paziņojumu, ka Zivejas (Ziway) militārajā nometnē ieslodzītie varēs tikties ar savām ģimenēm un vērsties Sarkanā Krusta Starptautiskajā komitejā; šajā kontekstā atzīmē šīs komitejas svarīgo lomu, palīdzot ieslodzītajiem, kā arī cilvēktiesību ievērošanas iespēju izpētē cietumos; 6. izsaka gandarījumu par to, ka opozīcijas grupas un starptautiskie novērotāji var piedalīties ar vēlēšanām saistīto sūdzību izskatīšanā, lai varētu iegūt neapstrīdamus rezultātus; 7. uzstāj, lai precīzi tiktu ievērota 2005. gada 10. jūnija vienošanās starp valdībām un pretējām pusēm un cer, ka Eiropas Savienība turpinās veicināt mierīgu un demokrātisku Etiopijas krīzes atrisinājumu, īpaši nosūtot apstrīdēto rezultātu izskatīšanas procesa novērotājus; 8. aicina ES un starptautisko kopienu būt modriem un darīt visu iespējamo, lai veicinātu esošās spriedzes novēršanu mierīgā ceļā un neļautu Etiopijas demokratizācijas procesam apstāties; 9. prasa Etiopijas valdībai nekavējoties izbeigt ierobežojumus ziņot par opozīcijas darbībām un ierobežot informāciju sabiedriskajos plašsaziņas līdzekļos un prasa, lai sadarbībā ar plašsaziņas līdzekļiem nekavējoties tiktu ieviests preses ētikas kodekss; 10. uzdod tā priekšsēdētājam nosūtīt šo rezolūciju Padomei, Komisijai, kā arī Etiopijas valdībai un parlamentam. --------------------------------------------------